LT Europos Sąjungos oficialusis leidinys L 140/26

EUROPOS CENTRINIO BANKO SPRENDIMAS

2008 m. gegužės 15 d.

dėl saugumo akreditacijos procedūrų, taikomų eurų banknotų saugotinų eurų elementų gamintojams

(ECB/2008/3)

(2008/402/EB)

EUROPOS CENTRINIO BANKO VALDANČIOJI TARYBA,

atsižvelgdama į Europos bendrijos steigimo sutartį, ypač į jos 106 straipsnio 1 dalį,

atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 16 straipsnį,

kadangi:

(1) Sutarties 106 straipsnio 1 dalis ir ECBS statuto 16 straipsnis nustato, kad Europos centrinis bankas (ECB) turi išimtinę teisę duoti leidimą Bendrijoje išleisti eurų banknotus. Ši teisė apima įgaliojimus imtis priemonių eurų banknotų, kaip mokėjimo priemonės, vientisumui apsaugoti.

(2) Siekiant palaikyti bendrą visuomenės pasitikėjimą eurų banknotais kaip mokėjimo priemone, reikia nustatyti būtiniausias eurų banknotų ir jų komponentų, ir kitų susijusių elementų, kuriems taikytina apsauga, ir kurių praradimas, vagystė arba paskelbimas galėtų pažeisti eurų banknotų vientisumą arba galėtų padėti gaminti padirbtus eurų banknotus arba jų komponentus, gamybos, apdorojimo, saugojimo ir transportavimo, ir informavimo saugumo taisykles. Visi su tokia veikla susiję subjektai turėtų laikytis saugumo taisyklių, tačiau jų turinys gali skirtis priklausomai nuo veiklos rūšies.

(3) Reikia nustatyti saugumo akreditacijos procedūrą, kuri patvirtina, kad gamintojai laikosi saugumo taisyklių, o taip pat procedūras, užtikrinančias nuolatinę atitiktį saugumo taisyklėms ir be to, numatančias įvairių rūšių pasekmes neatitikties joms atveju. Tokios pasekmės yra įvairios, pradedant įspėjimu panaikinti saugumo akreditaciją ir turi būti proporcingos nustatytos neatitikties pobūdžiui.

(4) ECB yra atsakingas už sistemos, kuri užtikrina, kad saugotini eurų elementai gali būti pristatyti tik euro zonos nacionaliniams centriniams bankams, besirengiančių įvesti eurą valstybių narių nacionaliniams centriniams bankams (atsižvelgiant į Valdančiosios tarybos sprendimą), kitiems akredituotiems gamintojams ir (arba) ECB, sukūrimą ir priežiūrą.

(5) Todėl atitinkamai reikia iš dalies pakeisti 2004 m. rugsėjo 16 d. Gaires ECB/2004/18 dėl eurų banknotų pirkimo (1),

NUSPRENDĖ:

I SKIRSNIS

BENDROSIOS NUOSTATOS

1 straipsnis

Terminų apibrėžtys

Šiame sprendime:

a) NCB – eurą įvedusios valstybės narės nacionalinis centrinis bankas;

b) būsimas Eurosistemos NCB – valstybės narės, kuri dar neįvedė euro, bet įvykdė sąlygas eurui įvesti, ir kurios atžvilgiu yra priimtas sprendimas dėl išlygos panaikinimo (pagal Sutarties 122 straipsnio 2 dalį), nacionalinis centrinis bankas;

c) saugotini eurų elementai – pirmosios eurų banknotų serijos ir jų komponentai, ir kiti susiję elementai arba informacija, kuriems taikytina apsauga, ir kurių praradimas, vagystė ar paskelbimas galėtų pakenkti eurų banknotų vientisumui arba padėti gaminti padirbtus eurų banknotus arba jų komponentus;

d) saugumo taisyklės – pagrindinės saugotinų eurų elementų įsigijimo ir bet kokios saugotinos euro veiklos taisyklės, kurios kartais nustatomos atskirose ECB taisyklėse;

e) pirkėjas – bendrovė, organizacija arba nacionalinis centrinis bankas, dalyvaujantis kaip pirkėjas sudarant sutartis dėl saugotinų eurų elementų gamybos, apdorojimo arba saugojimo;

f) gamybos vieta – bet kokios gamintojo naudojamos arba planuojamos naudoti saugotinų eurų elementų gamybos, apdorojimo (įskaitant sunaikinimą) arba saugojimo patalpos prieš juos transportuojant pirkėjui arba, kai taikytina – į specialią sunaikinimo patalpą;

g) saugotina euro veikla (bet kuri iš išvardytų) – saugotinų eurų elementų gamyba, apdorojimas (įskaitant sunaikinimą), saugojimas arba transportavimas;

h) gamintojas – bet kuris subjektas, kuris dalyvauja arba siekia dalyvauti euro saugotinoje veikloje, išskyrus subjektus, kurie dalyvauja arba siekia dalyvauti tik transportuojant arba naikinant saugotinus eurų elementus; o akredituotas gamintojas – gamintojas, kuriam suteikta visa saugumo akreditacija;

i) visa saugumo akreditacija – ECB gamintojui saugotinai euro veiklai saugotino euro elemento atžvilgiu suteiktas statusas, kurio taikymo sritis nustatyta 3 straipsnyje;

j) neatitiktis – atvejis, kai susijusių saugumo taisyklių dalių neatitinka šie elementai: i) pagal šį sprendimą gamintojo įgyvendinama saugumo tvarka; ii) akredituoto gamintojo, atliekančio euro saugotiną veiklą, veiksmai; arba iii) gamintojo, turinčio laikiną saugumo akreditaciją, besirengiančio atlikti euro saugotiną veiklą, veiksmai;

k) saugumo patikrinimas – saugotinos euro veiklos patikrinimas siekiant nustatyti, ar saugumo tvarka gamybos vietoje atitinka saugumo taisykles; ir

l) laikina saugumo akreditacija – ECB gamintojui suteiktas statusas, kurio taikymo sritis nustatyta 4 straipsnyje, patvirtinantis, kad jis gali pasirengti saugotinai euro veiklai saugotino euro elemento atžvilgiu.

2 straipsnis

Pagrindiniai principai

1. Gamintojai gali priimti ir įgyvendinti griežtesnius standartus, bet ECB įvertina tik atitiktį savo apsaugos taisyklėms.

2. Nepaisant bet kokių kitų ECB nustatytų nuostatų, pagal kurias šis sprendimas taikomas konkrečioms procedūroms, susijusioms su eurų banknotais, šis sprendimas netaikomas eurų banknotų apdorojimui ir saugojimui, kurie NCB yra įregistruoti kaip pagaminti, bet neišleisti.

3. Akredituotas gamintojas saugotinus eurų elementus gali tiekti tik:

a) kitam akredituotam gamintojui;

b) NCB;

c) būsimam Eurosistemos NCB pagal Valdančiosios tarybos sprendimą; arba

d) ECB.

4. Vykdomoji valdyba, priimdama visus sprendimus, susijusius su gamintojo saugumo akreditacija, atsižvelgia į Banknotų komiteto nuomonę. Be to, ji yra kompetentinga suteikti sutikimą pagal 3 straipsnio 6 dalį.

5. Visas sąnaudas ir susijusias išlaidas, kurias gamintojas patiria dėl šio sprendimo taikymo, padengia gamintojas.

3 straipsnis

Visa saugumo akreditacija

1. Akredituotas gamintojas tik tada gali atlikti saugotiną euro veiklą saugotino euro elemento atžvilgiu, jei ECB jam suteikė visą saugumo akreditaciją tai saugotinai euro veiklai.

2. Gamintojui gali būti suteikta visa saugumo akreditacija saugotinai euro veiklai saugotino euro elemento atžvilgiu, jei:

a) saugumo tvarka, įgyvendinama konkrečioje planuojamos saugotinos euro veiklos gamybos vietoje, atitinka tam tikras saugumo taisyklių dalis;

b) visų su planuojama saugotina euro veikla susijusių spaustuvių fizinė buvimo vieta yra valstybėje narėje; ir

c) bet kokia kita (ne spaustuvių) gamybos vieta, susijusi su planuojama saugotina euro veikla, yra valstybėje narėje arba Europos laisvosios prekybos asociacijos valstybėje narėje.

3. Vykdomoji valdyba, atsižvelgdama į Banknotų komiteto nuomonę, gali pakeisti nustatyto pagal 2 dalies c punktą reikalavimo dėl vietos taikymą. Toks sprendimas tuoj pat pranešamas Valdančiajai tarybai, ir Vykdomoji valdyba laikosi Valdančiosios tarybos sprendimo šiuo klausimu.

4. Visa saugumo akreditacija gamintojui suteikiama neribotam laikotarpiui, bet jos statusas gali būti pakeistas arba ji gali būti panaikinta remiantis pagal 13–15 straipsnius priimtu sprendimu.

5. Akredituotam gamintojui saugotiną euro veiklą leidžiama atlikti tik gamybos vietoje, dėl kurios jam suteikta saugumo akreditacija, ir tik konkrečių saugotinų eurų elementų, nurodytų tai gamybos vietai, atžvilgiu. Akredituotas gamintojas gali organizuoti saugotinų eurų elementų transportavimą pirkėjui ir, prireikus, organizuoti sunaikinimą, atliekamą jo vardu (įskaitant visą su tuo susijusį transportavimą) specialioje naikinimo patalpoje pagal atitinkamas saugumo taisyklių dalis. Bet kokia neatitiktis minėtų taisyklių dalims, įvykstanti sunaikinimo arba transportavimo metu, laikoma akredituoto gamintojo neatitikties atveju.

6. Akredituotas gamintojas be išankstinio rašytinio ECB sutikimo negali pirkti kaip paslaugos ar perkelti į kitą gamybos vietą arba perleisti kitai trečiajai šaliai (įskaitant gamintojo dukterines bendroves ir asocijuotas bendroves) saugotinų eurų elementų gamybos, apdorojimo, (įskaitant sunaikinimą) arba saugojimo.

4 straipsnis

Laikina saugumo akreditacija

1. Gamintojui, kuriam nesuteikta visa saugumo akreditacija, gali būti suteikta laikina saugumo akreditacija planuojamai saugotinai euro veiklai saugotino euro elemento atžvilgiu ne ilgesniam kaip vienų metų laikotarpiui. Jei šiuo laikotarpiu gamintojas dalyvauja konkurse dėl saugotinos euro veiklos arba turi įsipareigojimų dėl jos, jo laikina saugumo akreditacija gali būti pratęsta, kol ECB priima sprendimą, ar jam suteikti visą saugumo akreditaciją.

2. Gamintojui gali būti suteikta laikina saugumo akreditacija planuojamai saugotinai euro veiklai saugotino euro elemento atžvilgiu, jei:

a) saugumo tvarka, įgyvendinama konkrečioje planuojamos saugotinos euro veiklos gamybos vietoje, išskyrus proceso kontrolės ir audito sekos procedūras, susijusi su saugotinų eurų elementų, dėl kurių gamintojas prašo akreditacijos, gamyba, apdorojimu ir saugojimu, atitinka tam tikras saugumo taisyklių dalis;

b) gamintojas gali įrodyti, kad galės nustatyti ir įgyvendinti a punkte nurodytas proceso kontrolės ir audito sekos procedūras, kurios atitiks saugumo taisykles;

c) su planuojama saugotina euro veikla susijusių spaustuvių fizinė buvimo vieta yra valstybėje narėje; ir

d) bet kokia kita (ne spaustuvių) gamybos vieta, susijusi su planuojama saugotina euro veikla, yra valstybėje narėje arba Europos laisvosios prekybos asociacijos valstybėje narėje.

3. Gamintojas, turintis laikiną saugumo akreditaciją saugotinai euro veiklai saugotino euro elemento atžvilgiu, gali gauti konfidencialias eurų banknotų gamybos specifikacijas ir pasirengti atlikti šią saugotiną euro veiklą.

4. Gamintojas, turintis laikiną saugumo akreditaciją saugotinai euro veiklai saugotino euro elemento atžvilgiu, negali atlikti tos saugotinos euro veiklos arba bet kokios kitos saugotinos euro veiklos, kuriai jis dar negavo saugumo akreditacijos, ir jis negali perleisti arba paskirti savo laikinos saugumo akreditacijos trečiajai šaliai (įskaitant jo dukterines bendroves ir asocijuotas bendroves).

5. Nepažeidžiant maksimalaus laikinos akreditacijos galiojimo ir pratęsimo termino, nustatyto 4 straipsnio 1 dalyje, laikina saugumo akreditacija automatiškai baigia galioti ECB nurodytą dieną, pagal 7 straipsnio 1 dalies d punktą, išskyrus kai: a) iki tos datos gamintojui suteikiama visa saugumo akreditacija saugotinai euro veiklai atitinkamo saugotino euro elemento atžvilgiu, – tokiu atveju laikina saugumo akreditacija laikoma pasibaigusia tą dieną, aki suteikiama tokia visa saugumo akreditacija; arba b) ji panaikinama remiantis pagal 14 straipsnį priimtu sprendimu.

6. Laikina saugumo akreditacija taip pat gali būti pakeista remiantis pagal 12 arba 15 straipsnį priimtu sprendimu.

II SKIRSNIS

SAUGUMO AKREDITACIJOS PROCEDŪRA

5 straipsnis

Inicijavimo prašymas ir saugumo patikrinimo grupės paskyrimas

1. Gamintojas, kuris siekia atlikti saugotiną euro veiklą vieno arba daugiau saugotinų eurų elementų atžvilgiu, pateikia ECB rašytinį prašymą pradėti saugumo akreditacijos procedūrą. Šiame prašyme:

a) nurodomas saugotinas euro(-ų) elementas(-ai), gamybos vieta bei jos fizinė vieta ir saugotina euro veikla, dėl kurių gamintojas prašo saugumo akreditacijos;

b) pateikiama informacija, įrodanti, kad jo gamybos įranga yra pajėgi gaminti saugotiną(-us) euro(-ų) elementą(-us), dėl kurio(-ių) prašoma akreditacijos;

c) pateikiama informacija dėl fizinės saugumo tvarkos gamybos vietoje;

d) įtraukiamas rašytinis gamintojo pasižadėjimas laikytis visų taikytinų šio sprendimo, kuris kartais gali būti iš dalies pakeičiamas, nuostatų ir deklaracija, kad jis saugumo taisyklių turinį laikys paslaptyje;

e) jei gamintojas ketina naudoti specialią naikinimo patalpą, pateikiama informacija apie šio gamintojo ketinimo priežastis ir informacija apie šiai patalpai taikomą tvarką. Konkrečiai, gamintojas pateikia informaciją apie planuojamą saugotinų eurų elementų transportavimo į specialią naikinimo patalpą ir iš jos tvarką ir apie planuojamas saugotinų eurų elementų naikinimo tokioje patalpoje stebėjimo priemones; ir

f) aiškiai nurodoma, ar gamintojas prašo visos ar laikinos saugumo akreditacijos saugotinai euro veiklai saugotino euro elemento atžvilgiu.

2. ECB patikrina inicijavimo prašymą pagal 1 dalyje nustatytus reikalavimus ir informuoja gamintoją apie šio patikrinimo išvadą per 20 ECB darbo dienų nuo inicijavimo prašymo gavimo dienos, laikydamasis 3 ir 4 dalyse nustatytų procedūrų. ECB vieną kartą gali pratęsti šį terminą, bet ECB apie tai gamintoją turi įspėti rašytiniu pranešimu. ECB, atlikdamas šį patikrinimą, iš gamintojo gali pareikalauti papildomos informacijos dėl 1 dalyje išvardytų punktų. Jei ECB reikalauja papildomos informacijos, jis informuoja gamintoją apie patikrinimo išvadas per 20 ECB darbo dienų nuo papildomos informacijos gavimo dienos.

3. ECB atmeta inicijavimo prašymą ir raštu informuoja gamintoją apie savo sprendimą ir jo priežastis ne vėliau nei iki 2 dalyje nurodytų terminų pabaigos, jei:

a) gamintojas nepateikia informacijos arba rašytinio pasižadėjimo, reikalaujamų pagal 1 dalį;

b) gamintojas nepateikia papildomos informacijos, kurios ECB reikalauja pagal 2 dalį;

c) gamintojo saugumo akreditacija panaikinta, o panaikinimo sprendime nurodytas laikotarpis, draudžiantis pakartotinį prašymą, dar nepraėjęs; arba

d) susijusių spaustuvių vietos ir gamybos vieta neatitinka 3 straipsnio 2 dalies b punkte ir 3 straipsnio 2 dalies c punkte nustatytų reikalavimų, kai prašoma visos saugumo akreditacijos, arba 4 straipsnio 2 dalies c punkte ir 4 straipsnio 2 dalies d punkte nustatytų reikalavimų, kai prašoma laikinos saugumo akreditacijos.

4. Jei gamintojas įvykdo 1 dalyje nustatytus reikalavimus ir pateikia visą pagal 2 dalį reikalaujamą papildomą informaciją, ECB praneša gamintojui pirminio saugumo patikrinimo datą ne vėliau kaip per 2 dalyje nurodytus terminus. Tuo pačiu metu ECB gamintojui pateikia:

a) konfidencialų saugotinų eurų elementų sąrašą, kuris sudaro saugumo taisyklių dalį; ir

b) kopiją tų saugumo taisyklių dalių, kurios susijusios su saugotinų eurų elementų, dėl kurių gamintojas prašo saugumo akreditacijos, gamyba, apdorojimu, (įskaitant sunaikinimą) ir saugojimu. ECB pateikia gamintojui visus šių taisyklių, kurios pateikiamos per saugumo akreditacijos procedūrą, pakeitimus.

5. ECB paskiria saugumo patikrinimo grupę, sudarytą iš ECB ir NCB ekspertų. Paskiriant atsižvelgiama į interesų konflikto vengimo principą. Jei interesų konfliktas kyla po paskyrimo, ECB nedelsdamas pakeičia su tuo susijusį narį ekspertu, kuriam interesų konflikto nekyla.

6 straipsnis

Pirminis saugumo patikrinimas

1. Pirminis saugumo patikrinimas prasideda ne vėliau kaip per 20 ECB darbo dienų po to, kai gamintojas iš ECB gavo 5 straipsnio 4 dalyje nurodytą pranešimą. Jei gamintojas prašo visos saugumo akreditacijos, per pirminį saugumo patikrinimą saugumo patikrinimo grupė patikrina planuojamos saugotinos euro veiklos tvarką ir aplanko gamybos vietą, kurių atžvilgiu gamintojas prašo visos saugumo akreditacijos, ir taip pat įvertina specialiai naikinimo patalpai taikomą tvarką.

2. Saugumo patikrinimo grupė įvertina, ar esama arba gamintojo siūloma saugumo tvarka dėl visų saugotinos euro veiklos aspektų atitinka atitinkamas saugumo taisyklių dalis. Jei gamintojas, kad atitiktų tam tikras saugumo taisyklių dalis, pasiūlo nustatyti tam tikrą saugumo tvarką arba jos pakeitimus, visa saugumo akreditacija nesuteikiama, kol ta tvarka arba pakeitimai nėra įgyvendinti. Saugumo patikrinimo grupė, prieš gamintojui pateikdama 5 dalyje nurodytą ataskaitą, gali surengti papildomą patikrinimą nustatyti, ar tokia pasiūlyta tvarka arba pakeitimai atitinka saugumo taisykles.

3. Jei gamintojas prašo tik laikinos saugumo akreditacijos, saugumo patikrinimo grupė aplanko gamybos vietą, dėl kurios gamintojas prašo laikinos saugumo akreditacijos, ir įvertina, ar gamintojo įgyvendinta saugumo tvarka, išskyrus proceso kontrolės ir audito sekos procedūras, susijusi su saugotinų eurų elementų, dėl kurių gamintojas prašo laikinos saugumo akreditacijos, gamyba, apdorojimu ir saugojimu, atitinka tam tikras saugumo taisyklių dalis. Saugumo patikrinimo grupė taip pat įvertina, ar gamintojas gali įrodyti, kad galės nustatyti ir įgyvendinti tokias proceso kontrolės ir audito sekos procedūras, kurios atitiks saugumo taisykles.

4. Saugumo patikrinimo grupė, pabaigusi pirminį saugumo patikrinimą (arba, kai taikytina, papildomą saugumo patikrinimą) ir prieš palikdama gamybos vietą, gamintojui pateikia savo preliminarią neformalią ir žodinę faktinių išvadų santrauką. Jei saugumo patikrinimo grupė randa nukrypimų nuo saugumo taisyklių, ECB per 10 darbo dienų nuo dienos, kai buvo pabaigtas pirminis saugumo patikrinimas (arba, kai taikytina, papildomas saugumo patikrinimas), gamintojui raštu išdėsto apie tokius nukrypimus. Gavęs laišką iš ECB, gamintojas gali per 10 ECB darbo dienų raštu pakomentuoti laiško turinį ir savo siūlomą saugumo tvarką arba pakeitimus.

5. Saugumo patikrinimo grupė savo išvadas išdėsto ataskaitos projekte, atsižvelgdama į gamintojo pastabas, gautas pagal 4 dalį. Šiame ataskaitos projekte yra konkrečiai nurodoma:

a) saugumo taisykles atitinkanti saugumo tvarka, įgyvendinama gamybos vietoje;

b) visi grupės nustatyti neatitikties saugumo taisyklėms atvejai;

c) visi patikrinimo metu gamintojo atlikti veiksmai;

d) gamintojo pasiūlyta saugumo tvarka arba pakeitimai ir, jei atliktas papildomas patikrinimas – saugumo patikrinimo grupės įvertinimas, ar tokia tvarka arba pakeitimai yra įgyvendinti; ir

e) saugumo patikrinimo grupės įvertinimas, ar visa arba laikina saugumo akreditacija turėtų būti suteikta pagal 3 ir 4 straipsniuose nustatytus reikalavimus.

6. Šis ataskaitos projektas gamintojui nusiunčiamas per 30 ECB darbo dienų nuo pirminio saugumo patikrinimo (arba, kai taikytina, nuo papildomo saugumo patikrinimo) pabaigos. Gamintojas per 30 ECB darbo dienų nuo ataskaitos projekto gavimo gali pateikti savo pastabas dėl šios ataskaitos. ECB, prieš priimdamas sprendimą pagal 7 straipsnį, užbaigia ataskaitos projektą, atsižvelgdamas į gamintojo pastabas.

7 straipsnis

Sprendimas dėl saugumo akreditacijos

1. ECB raštu praneša gamintojui apie savo sprendimą dėl gamintojo prašymo suteikti saugumo akreditaciją per 30 ECB darbo dienų nuo gautų gamintojo pastabų dėl ataskaitos projekto arba nuo galutinio termino pateikti tokias pastabas pagal 6 straipsnio 6 dalį. Tokiame sprendime aiškiai išdėstoma:

a) sprendimo priežastys;

b) gamintojas;

c) saugotina euro veikla gamybos vietoje dėl kurios suteikiama saugumo akreditacija;

d) ar suteikiama visa ar laikina saugumo akreditacija, ir jei laikina – jos galiojimo terminas;

e) naikinimo tvarka specialioje patalpoje, jei numatyta tokio naikinimo galimybė;

f) saugotini euro elementai, dėl kurių suteikiama saugumo akreditacija; ir

g) visos ypatingos sąlygos dėl pirmiau nustatytų a–f punktų.

Sprendimas grindžiamas informacija, išdėstyta galutinėje 6 straipsnio 6 dalyje nurodytoje ataskaitoje, kuri yra pridedama prie sprendimo. Sprendimas suteikti saugumo akreditaciją apima taip pat saugumo taisyklių dalies, kuri yra susijusi su saugotinų eurų elementų, dėl kurių suteikiama saugumo akreditacija, transportavimu, kopiją.

2. Jei prašymas dėl saugumo akreditacijos atmetamas arba jei gamintojas prašo visos saugumo akreditacijos, bet suteikiama tik laikina saugumo akreditacija, gamintojas gali inicijuoti 17 straipsnyje nustatytą persvarstymo procedūrą.

III SKIRSNIS

TĘSTINĖS PAREIGOS

8 straipsnis

Nuolatiniai akredituotų gamintojų ir ECB įsipareigojimai

1. Akredituotas gamintojas raštu nedelsdamas informuoja ECB apie:

a) gamintojo pradėtą likvidavimo arba restruktūrizacijos ar bet kokią analogišką procedūrą;

b) likvidatoriaus, perėmėjo, administratoriaus arba panašaus pareigūno paskyrimą gamintojo atžvilgiu;

c) ketinimą sudaryti subrangos sutartį arba įtraukti trečiąsias šalis į saugotinas euro veiklas, kurioms gamintojas turi saugumo akreditaciją;

d) pasikeitimus po to, kai saugumo akreditacija buvo suteikta, kurie įtakoja arba gali įtakoti saugumo tvarką, dėl kurios suteikta saugumo akreditacija; arba

e) akredituoto gamintojo kontrolės pokyčius dėl nuosavybės struktūros pasikeitimų arba dėl kitų priežasčių.

2. ECB informuoja akredituotus gamintojus apie visus saugumo taisyklių pakeitimus, kurie yra susiję su saugotina euro veikla, dėl kurios jiems yra suteikta saugumo akreditacija.

IV SKIRSNIS

VĖLESNI SAUGUMO PATIKRINIMAI

9 straipsnis

Vėlesnių saugumo patikrinimų procedūra

1. ECB atlieka vėlesnius akredituotų gamybos vietų saugumo patikrinimus po to, kai gamintojui suteikia visą arba laikiną saugumo akreditaciją.

2. Tokie vėlesni saugumo patikrinimai gali būti atliekami pranešus ir nepranešus. Jei nėra susitarta dėl kito laiko su gamintoju, jie atliekami darbo dienomis tarp 08.00 ir 18.00 vietos laiku. ECB, atlikdamas patikrinimus, apie kuriuos prieš tai pranešama, gamintojui praneša patikrinimo laiką bei pateikia patikrinimo klausimyną bent prieš 30 ECB darbo dienų iki patikrinimo. Gamintojas užpildo ir grąžina tokį klausimyną ECB bent prieš 10 ECB darbo dienų iki patikrinimo.

3. Tokiems vėlesniems saugumo patikrinimams taikomos mutatis mutandis 6 straipsnio 2–4 dalys ir visa 6 straipsnio 5 dalis, išskyrus e punktą. Be to, saugumo patikrinimo grupės ataskaitoje išsamiai išdėstomas saugumo patikrinimo grupės įvertinimas, ar visa arba laikina saugumo akreditacija turėtų toliau būti taikoma, ar ECB turėtų priimti 12–14 straipsniuose nurodytus sprendimus. Jei saugumo patikrinimo grupė mano, kad turėtų būti taikomas 15 straipsnis, savo ataskaitoje ji turi nurodyti to priežastis, kurios taip pat nurodomos 6 straipsnio 4 dalyje minėtame ECB laiške. Saugumo patikrinimo grupės pasiūlymai dėl tokių priemonių yra proporcingi neatitikties pobūdžio lygiui.

4. Ataskaitos projektas gavėjui nusiunčiamas per 30 ECB darbo dienų nuo vėlesnio saugumo patikrinimo pabaigos. Gamintojas per 15 ECB darbo dienų nuo ataskaitos projekto gavimo gali pateikti savo pastabas dėl jo. ECB, prieš informuodamas gamintoją pagal 10 straipsnį apie vėlesnio saugumo patikrinimo išvadas, užbaigia ataskaitą atsižvelgdamas į gamintojo pastabas.

10 straipsnis

Vėlesnių saugumo patikrinimų išvados

1. Jei 9 straipsnyje minėtoje ataskaitoje nurodoma, kad nėra neatitikties atvejų, saugumo patikrinimo grupė informuoja gamintoją apie vėlesnio saugumo patikrinimo teigiamą išvadą.

2. Jei 9 straipsnyje minėtoje ataskaitoje nurodoma, kad nustatytas neatitikties atvejis, kuris, saugumo patikrinimo grupės nuomone, nekelia staigios ir rimtos grėsmės eurų banknotų arba jų komponentų vientisumui, visa arba laikina gamintojo saugumo akreditacija išlieka nepakeista.

3. 2 dalyje nurodytu atveju saugumo patikrinimo grupė gamintoją informuoja:

a) apie neatitikties pobūdį;

b) apie faktą, kad kol kas ECB neketina priimti 12–15 straipsniuose nustatytų sprendimų; ir

c) kad jis turi nedelsdamas ištaisyti neatitiktį per terminą, kuris yra proporcingas neatitikties lygiui.

4. Jei 9 straipsnyje nurodytoje ataskaitoje pateikiama, kad nustatytas neatitikties atvejis, dėl kurio ECB turi priimti vieną iš 12–15 straipsniuose priimtų sprendimų, ECB tokį sprendimą priima pagal 11 straipsnyje išdėstytą procedūrą ir per jame išdėstytus terminus.

5. Saugumo patikrinimo grupė, dėl 1–3 dalyse nurodytų atvejų gamintojui raštu apie vėlesnio patikrinimo išvadas praneša per 20 ECB darbo dienų nuo gamintojo pastabų dėl 9 straipsnio 4 dalyje nurodyto ataskaitos projekto gavimo arba pagal tą dalį pasibaigus galutiniam terminui pateikti tokias pastabas. Saugumo patikrinimo grupė prie pranešimo gamintojui prideda galutinę ataskaitą.

V SKIRSNIS

NEATITIKTIES PASEKMĖS

11 straipsnis

Sprendimų priėmimo procedūra

1. ECB, priimdamas 12–15 straipsniuose nurodytus sprendimus:

a) įvertina neatitikties pobūdį, atsižvelgdamas į 9 straipsnio 4 dalyje nurodytą galutinę ataskaitą; ir

b) apie priimtą sprendimą per 30 ECB darbo dienų nuo gamintojo pastabų dėl 9 straipsnio 4 dalyje nurodyto ataskaitos projekto gavimo raštu informuoja gamintoją, nurodydamas: i) neatitikties pobūdį; ii) gamybos vietą, saugotiną euro elementą ir veiklą, su kuria sprendimas yra susijęs; iii) datą, kada įsigalios sprendimas; ir iv) sprendimo priežastis.

2. Visais atvejais, kai ECB priima sprendimą remdamasis 13–15 straipsniais, sprendimas yra proporcingas neatitikties atvejo lygiui. ECB gali informuoti NCB ir visus akredituotus gamintojus apie priimtą sprendimą, jo paskirtį ir galiojimo laiką ir tokiu atveju nurodyti, kad pasikeitus gamintojo statusui, nacionaliniams centriniams bankams bus pranešta.

12 straipsnis

Įspėjamasis sprendimas

1. Jei: a) 9 straipsnio 4 dalyje nurodytoje galutinėje ataskaitoje pateikiamas bent vienas 10 straipsnio 2 dalyje nurodyto pobūdžio neatitikties atvejis; ir b) per du iš trijų paskutinių saugumo patikrinimų, atliktų toje gamybos vietoje, jau buvo nustatytas tokio pobūdžio neatitikties atvejis (neatsižvelgiant, ar šie atvejai susiję su ta pačia saugumo taisyklių nuostata), – ECB gamintojui pateikia įspėjamąjį sprendimą.

2. Rašytiniame įspėjime, pateiktame pagal 1 dalį, nurodoma, kad nustačius dar vieną 10 straipsnio 2 dalyje nurodyto pobūdžio bet kurį neatitikties atvejį (neatsižvelgiant, ar toks atvejis susijęs su ta pačia saugumo taisyklių nuostata kaip ir ankstesni neatitikties atvejai), ECB priima sprendimą pagal 14 straipsnį.

13 straipsnis

Visos saugumo akreditacijos sustabdymas naujų užsakymų atžvilgiu

Jei 9 straipsnio 4 dalyje nurodytoje galutinėje ataskaitoje pateikiamas neatitikties atvejis, kuris, saugumo patikrinimo grupės nuomone, kelia staigią ir rimtą grėsmę eurų banknotų arba jų komponentų saugumui, tačiau gamintojas per saugumo patikrinimą įrodė, kad saugotini euro elementai nebuvo dingę pavogti arba paskelbti, ECB priima sprendimą, kuriame:

a) nustato protingą galutinį terminą, per kurį gamintojas turi ištaisyti neatitikties atvejį;

b) sustabdo visą gamintojo saugumo akreditaciją, taikomą jo galimybėms priimti naujus užsakymus dėl susijusio saugotino euro elemento (įskaitant dalyvavimą konkurso procedūrose, susijusiose su tuo saugotinu euro elementu), kol pasibaigia a punkte nurodytas galutinis terminas; ir

c) nurodo, kad jei gamintojas iki galutinio termino pabaigos ECB neįrodo, kad neatitikties atvejis yra ištaisytas, pasibaigus a punkte numatytam galutiniam terminui visa gamintojo saugumo akreditacija automatiškai bus panaikinama.

14 straipsnis

Visos arba laikinos saugumo akreditacijos panaikinimas

1. ECB priima sprendimą panaikinti visą gamintojo saugumo akreditaciją šiomis aplinkybėmis:

a) jei 9 straipsnio 4 dalyje nurodytoje galutinėje ataskaitoje pateikiamas neatitikties saugumo taisyklėms atvejis: i) kuris laikomas keliančiu staigią ir rimtą grėsmę eurų banknotų arba jų komponentų saugumui, o gamintojas per saugumo patikrinimą neįrodė, kad saugotini euro elementai nebuvo dingę, pavogti arba paskelbti; ii) dėl kurio saugumo patikrinimo grupė nustato, kad neatitikties atvejis, dėl kurio ECB priėmė sprendimą pagal 13 straipsnį, nebuvo ištaisytas iki tame ECB sprendime nustatyto galutinio termino; arba iii) tokio paties pobūdžio kaip ir neatitikties atvejis, dėl kurio pagal 12 straipsnį įspėjimas jau buvo pateiktas; arba

b) jei: i) gamintojas atsisako saugumo patikrinimo grupei leisti tuoj pat apžiūrėti gamybos vietą; ii) pažeista 3 straipsnio 1, 5 arba 6 dalis; arba iii) dėl bet kurios kitos priežasties, jei ECB pagrįstai mano, kad gamintojo elgesys galėtų kelti eurų banknotų, kaip mokėjimo priemonės, vientisumo riziką.

2. ECB priima sprendimą panaikinti gamintojo laikiną saugumo akreditaciją, jei:

i) pažeista 4 straipsnio 4 dalis; arba

ii) dėl bet kurios kitos priežasties, jei ECB pagrįstai mano, kad gamintojo elgesys galėtų kelti eurų banknotų, kaip mokėjimo priemonės, vientisumo riziką.

3. ECB savo panaikinimo sprendime nurodo datą, po kurios gamintojas dar kartą gali prašyti visos arba laikinos saugumo akreditacijos pagal 5 straipsnį.

4. Kai po panaikinimo gamintojo turimi saugotini euro elementai galėtų kelti eurų banknotų, kaip mokėjimo priemonės, vientisumo riziką, ECB gali pareikalauti, kad gamintojas imtųsi priemonių, tokių kaip nurodytų saugotinų eurų elementų gabenimas į ECB arba NCB arba jų sunaikinimas, kad būtų užtikrinta, jog gamintojas neturi jokių saugotinų eurų elementų įsigaliojus panaikinimui.

15 straipsnis

Saugotinų eurų elementų veiklos sustabdymo išimtinėmis aplinkybėmis procedūra

1. Išimtinėmis aplinkybėmis, saugumo patikrinimo grupei nustačius neatitikties atvejį, kuris laikomas tokiu dideliu, kad tuoj pat nesiėmus veiksmų galėtų kilti eurų banknotų, kaip mokėjimo priemonės, vientisumo rizika, saugumo patikrinimo grupė gali tuoj pat sustabdyti atitinkamą saugotiną euro veiklą. Toks sustabdymas yra proporcingas neatitikties pobūdžio lygiui. Saugumo patikrinimo grupė taip pat gali reikalauti, kad akredituotas gamintojas imtųsi 14 straipsnio 4 dalyje nurodytų priemonių, kad būtų užtikrinta, jog jis neturi nurodytų saugotinų eurų elementų sustabdymo laikotarpiu. Akredituotas gamintojas saugumo patikrinimo grupei pateikia informaciją apie bet kurį kitą gamintoją, kurį sustabdymas gali netiesiogiai paveikti kaip klientą arba tiekėją.

2. ECB, kaip įmanoma greičiau po sustabdymo pagal 1 dalį, įvertina priemonę ir priima 12–14 straipsniuose nurodytą sprendimą arba nusprendžia, kad sustabdymas turėtų būti nutrauktas. ECB, priimdamas tokį sprendimą, laikosi 11 straipsnyje nustatytos procedūros.

16 straipsnis

ECB saugumo akreditacijos registras

1. ECB turi saugumo akreditacijos registrą. Registre:

a) įrašomi gamintojai, kuriems suteikta visa arba laikina saugumo akreditacija ir atitinkamos gamybos vietos;

b) kiekvienos gamybos vietos atžvilgiu nurodoma saugotina euro veikla ir saugotini euro elementai, dėl kurių suteikta visa arba laikina saugumo akreditacija;

c) nurodomos visos ypatingos sąlygos pagal 7 straipsnio 1 dalies g punktą; ir

d) registruojamas laikinų saugumo akreditacijų galiojimo pabaigos terminas.

2. ECB dalijasi registro informacija su visais NCB ir su kitais akredituotais gamintojais.

3. Jei ECB priima sprendimą pagal 13 straipsnį, jis registruoja priemonės trukmę ir visus statuso pokyčius, susijusius su gamintojo pavadinimu, atitinkama gamybos vieta ir susijusiu saugotinu euro elementu ir (arba) saugotina euro veikla.

4. Jei ECB priima sprendimą pagal 14 straipsnį, jis iš registro pašalina gamintojo, gamybos vietos, saugotino euro elemento ir saugotinos euro veiklos pavadinimą.

5. Jei saugotina euro veikla išimtinėmis aplinkybėmis sustabdoma pagal 15 straipsnį, ECB apie sustabdymą ir tai, kad vėlesnė informacija apie sustabdyto gamintojo akreditacijos statusą bus pateikta ECB įvertinus sustabdymą ir priėmus sprendimą pagal 15 straipsnio 2 dalį, informuoja visas 15 straipsnio 1 dalyje nurodytas trečiąsias šalis (gamintojus), kurias tai gali paveikti.

VI SKIRSNIS

BAIGIAMOSIOS NUOSTATOS

17 straipsnis

Persvarstymo procedūra

1. Jei ECB priėmė sprendimą:

i) atmesti prašymą pradėti saugumo akreditacijos procedūrą;

ii) atsisakyti suteikti visą arba laikiną saugumo akreditaciją;

iii) suteikti laikiną saugumo akreditaciją, kai prašoma visos saugumo akreditacijos; arba

iv) pagal 12–15 straipsnius,

gamintojas gali per 30 ECB darbo dienų nuo pranešimo apie tokį sprendimą pateikti Valdančiajai tarybai rašytinį prašymą persvarstyti sprendimą. Gamintojas pateikia tokio prašymo priežastis ir prideda visą papildomą informaciją.

2. Jei gamintojas, pateikdamas priežastis, aiškiai to prašo savo persvarstymo prašyme, Valdančioji taryba gali sustabdyti persvarstomo sprendimo taikymą.

3. Valdančioji taryba, gavusi gamintojo prašymą, persvarsto sprendimą ir per du mėnesius nuo prašymo gavimo gamintojui raštu pateikia sprendimą, pagrįsdama jo priežastis.

4. 1–3 dalių taikymas nepažeidžia jokių teisių pagal Sutarties 230 ir 232 straipsnius.

18 straipsnis

Dalinis derinamasis pakeitimas

Gairių ECB/2004/18 7 straipsnio 1 dalies c punktas pakeičiamas taip:

„c) spaustuvėms ECB suteikia visą arba laikiną saugumo akreditaciją pagal 2008 m. gegužės 15 d. sprendimą ECB/2008/3 dėl saugumo akreditacijos procedūrų, taikomų eurų banknotų saugotinų eurų elementų gamintojams, Valdančiajai tarybai jas patvirtinus kaip tinkamas, vadovaujantis Vykdomosios valdybos jų atitikties įvertinimu: i) EBQR, nustatytiems atskiru Vykdomosios valdybos sprendimu, atsižvelgiant į Banknotų komiteto nuomonę, ii) sveikatos ir saugos reikalavimams, nustatytiems atskiru Vykdomosios valdybos sprendimu, atsižvelgiant į Banknotų komiteto nuomonę; ir iii) aplinkai tinkamų eurų banknotų gamybos reikalavimams, nustatytiems atskiru Vykdomosios valdybos sprendimu, atsižvelgiant į Banknotų komiteto nuomonę;“.

19 straipsnis

Įsigaliojimas

Šis sprendimas įsigalioja 2008 m. birželio 2 d.

Priimta Frankfurte prie Maino, 2008 m. gegužės 15 d. ECB pirmininkas Jean-Claude TRICHET

(1) OL L 320, 2004 10 21, p. 21.